Document ID: 32009R0046

A TANÁCS 46/2009/EK RENDELETE
(2008. december 18.)
az euroérmékhez hasonló érmekről és zsetonokról szóló 2182/2004/EK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 123. cikke (4) bekezdése harmadik mondatára,
tekintettel a Bizottság javaslatára,
tekintettel az Európai Központi Bank véleményére (1),
tekintettel az Európai Parlament véleményére,
mivel:
(1)
A 2182/2004/EK tanácsi rendelet (2) értelmében tiltottak az euroérmékhez hasonló érmek és zsetonok. Az euroérmékhez hasonló érmek és zsetonok tilalmának végrehajtása során szerzett tapasztalat rámutatott annak szükségességére, hogy pontosítani kell a védő rendelkezéseket, valamint a döntéshozatali folyamatot átláthatóbbá kell tenni.
(2)
A lakossággal esetlegesen el lehet hitetni, hogy egyes érmek vagy zsetonok törvényes fizetőeszköznek minősülnek, mégpedig nemcsak akkor, ha az euroérmék formatervezési mintáihoz hasonlót tartalmaznak, hanem akkor is, ha e minták egyes jegyeit hordozzák. Ennélfogva a törvényes fizetőeszközként szolgáló euroérméken található formatervezési minták jellegzetes elemeit nem lehet olyan módon utánozni, ahogyan ezen elemek az euroérméken megjelennek. Nem lehet továbbá a kibocsátó tagállam felségjogát ábrázoló szimbólumokat érmeken és zsetonokon olyan módon utánozni, ahogyan e szimbólumok az euroérméken megjelennek.
(3)
Az Európai Műszaki és Tudományos Központ (CTSE) létrehozásáról és az euroérmék hamisítás elleni védelme érdekében tett technikai intézkedések összehangolásáról szóló, 2004. október 29-i 2005/37/EK bizottsági határozatban (3) említett, a pénzérmék hamisítása területére szakosodott szakértőkkel folytatott konzultációt követően a Bizottság megállapítja, hogy a 2182/2004/EK rendeletben említett védő rendelkezéseket tiszteletben tartották-e, és hogy egy adott fémtárgy éremnek vagy zsetonnak minősül-e.
(4)
Tisztázni és rögzíteni kell azokat a konkrét kritériumokat, amelyeket a Bizottság a védő rendelkezéseknek való megfelelés megállapítása során alkalmaz.
(5)
Az „euro” vagy az „eurocent” kifejezést, illetve az eurojelet viselő érmek vagy zsetonok törvényes fizetőeszközként szolgáló érmékkel való összetévesztésének kockázata nagyobb, ha az éremhez vagy a zsetonhoz névérték is kapcsolódik. Ennélfogva ilyen esetben az adott érem vagy zseton elő- vagy hátlapján fel kell tüntetni a „nem törvényes fizetőeszköz” jelzést.
(6)
Ezért a 2182/2004/EK rendeletet ennek megfelelően módosítani kell,
ELFOGADTA EZT A RENDELETET:
1. cikk
Módosítások
A 2182/2004/EK rendelet a következőképpen módosul:
1.
A 2. cikk helyébe a következő szöveg lép:
„2. cikk
Védő rendelkezések
(1) A 3. és 4. cikkre is figyelemmel, tilos érmek és zsetonok gyártása és értékesítése, továbbá behozatala, valamint értékesítési vagy egyéb kereskedelmi célú forgalmazása a következő körülmények között:
a)
amennyiben a felületükön megjelenik az »euro« vagy »eurocent« felirat vagy az eurojel;
b)
amennyiben méretük a referenciasávon belül van; vagy
c)
amennyiben a felületükön található formatervezési minta hasonlít a következőkhöz:
i.
az euroérmék felületén megjelenő bármely formatervezési minta vagy annak részei, ideértve különösen az »euro« vagy »eurocent« feliratot, az Európai Unió tizenkét csillagát, a földrajzi megjelenítés képét és a számjegyeket, ahogyan e jegyek az euroérméken megjelennek;
ii.
a tagállamok nemzeti felségjogát az euroérméken történő megjelenítéssel azonos módon ábrázoló szimbólumok, ideértve különösen az államfő képmását, a címert, a verdejelet, a pénzverő mesterjelét és a tagország nevét;
iii.
az euroérmék peremének kialakítása vagy a peremén található formatervezési minta; vagy
iv.
az »eurojel«.
(2) A Bizottság megállapítja, hogy
a)
egy adott fémtárgy az 1. cikk c) pontjának értelmében éremnek vagy zsetonnak minősíthető-e;
b)
egy adott érem vagy zseton az e cikk (1) bekezdésében foglalt tilalom hatálya alá tartozik-e.
E cikk (1) bekezdésére is figyelemmel a Bizottság figyelembe veszi többek között az előállított érmek és zsetonok mennyiségét, az értékesítési árat, a csomagolást, az érmeken vagy a zsetonokon szereplő feliratokat és figyelmeztetést.”
2.
A 3. cikk (1) bekezdésének helyébe a következő szöveg lép:
„(1) Nem tiltottak az »euro« vagy »eurocent« feliratot vagy az eurojelet névérték nélkül megjelenítő érmek vagy zsetonok akkor, ha méretük a referenciasávon kívül esik, kivéve azt az esetet, ha a felületükön a 2. cikk (1) bekezdésének c) pontjában említett elemekhez hasonló formatervezési minta található.”
3.
A 4. cikk helyébe a következő szöveg lép:
„4. cikk
Engedélyezett eltérések
A Bizottság külön engedélyt adhat az »euro« vagy »eurocent« feliratnak, illetve az eurojelnek az érmeken és a zsetonokon történő használatára olyan ellenőrzött használati feltételek mellett, amikor nem áll fenn az összetévesztés kockázata. Ilyen esetekben világosan azonosíthatóan fel kell tüntetni az érem vagy a zseton felületén a tagállam érintett gazdasági szereplőjét, valamint ha az érmen vagy a zsetonon névértéket tüntettek fel, akkor az elő- vagy hátlapjára kell nyomatni a »nem törvényes fizetőeszköz« figyelmeztetést.”
2. cikk
Hatálybalépés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban, az Európai Közösséget létrehozó szerződésnek megfelelően.
Kelt Brüsszelben, 2008. december 18-án.

Labels: 2
7
3
15